**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредбама члана 97. тач. 6 и 7. Устава Републике Србије према којима Република Србија уређује и обезбеђује, поред осталог, јединствено тржиште, правни положај привредних субјеката, систем обављања појединих привредних и других делатности, банкарски и девизни систем, својинске и облигационе односе и заштиту облика својине.

**II. РАЗЛОЗИ ЗА ДОНОШЕЊЕ ЗАКОНА**

Као и цела светска привреда и Република Србија се суочава са ризицима и неизвесностима услед глобалне пандемије COVID-19. С обзиром на значајан пад прихода у претходном периоду, уз исте фиксне трошкове и продужење рокова наплате потраживања, ликвидност привреде значајно је угрожена.

Имајући у виду евидентну потребу за подршком у очувању стабилности финансијског и привредног система и након завршетка ванредног стања у Републици Србији, као и озакоњења исте, а како би се омогућило ублажавање економских и финансијских последица насталих услед пандемије COVID-19, као и велики број захтева за кредит поднетих од стране привредних субјеката до 10. децембра 2020. године у складу са Уредбом о утврђивању Програма финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2 („Службени гласник РС”, бр. 54/20, 57/20 и 65/20 - др. закон), а који нису могли бити разматрани услед недостатка средстава, неопходан је наставак предузетих мера подршке привреди које имају за циљ повећање ликвидности привредних субјеката и њихову одрживост.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Уводним одредбама Предлога закона у члану 1. утврђен je предмет закона и којим је предвиђено да у циљу очувања стабилности финансијског и привредног система Републике Србије у условима потенцијалних ризика због опасности од ширења заразне болести COVID-19 изазване вирусом SARS-CоV-2, уређује додела кредитних средстава привредним субјектима који су Фонду за развој Републике Србије поднели захтеве за кредит до 10. децембра 2020. године у складу са Уредбом о утврђивању Програма финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2 („Службени гласник РС”, бр. 54/20, 57/20 и 65/20 - др. закон), корисници и намена средстава, услови коришћења средстава, финансијски оквир и начин реализације и праћење реализације финансијске подршке привредним субјектима.

У члану 2. Предлога закона наведени су корисници средстава имајући у виду чињеницу да корисници једино могу бити привредни субјекти који испуњавају услове за доделу средстава, а који су захтев поднели до 10. децембра 2020. године у складу са Уредбом о утврђивању Програма финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2 („Службени гласник РС”, бр. 54/20, 57/20 и 65/20 - др. закон).

У чл. 3, 4, 5. и 6. Предлога закона наведени су општи услови коришћења средстава које морају да испуне сви подносиоци захтева за кредит, односно услови које подносиоци захтева треба да испуне за одобравање кредита за одржавање текуће ликвидности и набавку обртних средства, као и посебни услови које треба да испуне подносиоци захтева за кредит чија је претежна делатност из области туризма, угоститељства и путничког саобраћаја.

Чланом 7. Предлога закона прецизирана су финансијска средства која ће бити обезбеђена и коришћена за реализацију овог закона.

Чланом 8. Предлога закона дефинисан је начин спровођења овог закона, где је поред Министарства привреде и Фонда за развој Републике Србије, укључена и Агенција за осигурање и финансирање извоза Републике Србије која ће пружати техничку подршку Фонду приликом обраде кредитних захтева које су привредни субјекти поднели до 10. децембра 2020. године, а о којима није одлучивано, као и начин регулисања међусобних права и обавеза.

У члану 9. Предлога закона дефинисано је праћење реализације у смислу надзора и контроле наменског коришћења средстава.

Прелазним и завршним одредбама чл. 10, 11. и 12. Предлога закона предвиђена је примена прописа како на привредне субјекте којима је кредит већ одобрен, тако и на привредне субјекте по чијим захтевима ће се одлучивати у наредном периоду, престанак важења постојеће Уредбе, као и датум ступања на снагу закона.

**IV. АНАЛИЗА ЕФЕКАТА ЗАКОНА**

**Одређивање проблема које је потребно решити?**

Доношење овог закона допринеће решавању питања очувања ликвидности привредних субјеката која и даље представља претњу за опстанак привредних субјеката, а све због негативних економских и финансијских последица насталих услед пандемије COVID-19 изазване вирусом SARS-CоV-2 како у Републици Србији, тако и у региону и свету. У том смислу, препозната је потреба да се наставе предузете мере подршке привреди, а којима ће се обезбедити одржавање текуће ликвидности привредних субјеката.

**Циљеви који се постижу његовим доношењем?**

Пружањем помоћи привредним субјектима у условима пандемије омогућава се одржавање текуће ликвидности и набавка обртних средстава и на тај начин се постиже опстанак и обављање делатности угрожених сегмената домаће привреде.

**Зашто је доношење акта најбоље за решавање проблема?**

Доношењем овог закона којим се пружа подршка за ликвидност привредних субјеката као једна од мера подршке привреди, ублажиле би се економске и финансијске последице пандемије и истовремено обезбедила средства за привредне субјекте који су у току 2020. године поднели захтев за кредитирање код Фонда у складу са Уредбом о утврђивању Програма финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2 („Службени гласник РС”, бр. 54/20, 57/20 и 65/20 - др. закон), а који нису могли бити разматрани због недостатка средстава. Према Извештају Фонда, одобрено је 2.099 захтева за кредит, а остало је нерешено 7.036 захтева.

**На кога ће утицати предложено решење?**

Предложено решење ће глобално утицати на повећање ликвидности привредних субјеката, а непосредно на оне привредне субјекте који су поднели захтеве за кредит Фонду до 10. децембра 2020. године, али због недостатка средстава нису могли да буду финансирани. Истовремено је омогућено релаксирање услова оним привредним субјектима којима су средства већ одобрена, а олакшање се односи на продужетак грејс периода и периода отплате кредита.

**Који су трошкови које ће примена закона изазвати грађанима и привреди посебно малим и средњим предузећима?**

Примена овог закона неће изазвати трошкове грађанима и привреди, већ ће његовом применом да се олакша приступ средствима предузетницима, малим и средњим предузећима, предузећима са средњом тржишном капитализацијом и задругама и они ће добијати кредитна средства под повољнијим условима него код пословних банака.

**Да ли позитивне последице доношења Закона оправдавају трошкове његове примене?**

Примена ове мере у условима пандемије показала се као изузетно ефикасан механизам за очување пословања привредних субјеката, тако да позитивне последице доношења овог закона оправдавају трошкове његове примене.

**Да ли закон подржава стварање нових привредних субјеката на тржишту и тржишној конкуренцији?**

Очувањем ликвидности домаће привреде непосредно се штите и ланци вредности, омогућава се несметан проток домаћег капитала и спречава криза солвентности која прати кризу ликвидности. У складу са наведеним, умањују се и негативни ефекти на услове за стварање нових привредних субјеката и тржишну конкуренцију који су изазвани економским и финансијским последицама пандемије.

**Да ли су заинтересоване стране имале прилику да се изјасне о закону?**

Пратећи нужност потребе обједињеног и системског реаговања како би се очувао самоодржив и несметан рад привредних субјеката Републике Србије чија је делатност угрожена или битно отежана, након широког и свеобухватног анализирања у координацији са свим релеватнтним чиниоцима и субјектима привреде Републике Србије, констатована је нужна потреба да Република Србија помогне домаћој привреди у одржавању текуће ликвидности и набавци обртних средстава.

Од 10. децембра 2020. године исказано је велико интересовање привредних субјеката за обезбеђење даље подршке за набавку обртних средстава и очување ликвидности јер су кроз примену ових мера видели могућност сопствене одрживости у условима отежаног пословања на глобалном нивоу.

**Које ће се мере током примене Закона предузети да би се остварило оно што се доношењем Закона намерава?**

Контрола реализације овог закона обезбеђена је кроз контролу наменског коришћења средстава од стране Фонда и АОФИ-ја , затим кроз вођење евиденције о додели кредитних средстава по овом закону и кроз систем извештавања.

**V. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За реализацију овог закона биће обезбеђена кредитна средства Европске инвестиционе банке, средства Фонда, средства опредељена Уредбом о утврђивању Програма финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2 („Службени гласник РС”, бр. 54/20, 57/20 и 65/20 - др. закон) која нису пласирана, као и средства из Програма о распореду и коришћењу средстава за кредитну подршку предузећима од стратешког значаја за Републику Србију и осталим предузећима у поступку приватизације преко Фонда за 2021. годину, односно средстава која се налазе на посебном подрачуну код Фонда, а представљају средства враћена по основу одобрених кредита по програмима Владе за субвенције привреди, односно кредитну подршку привреди.

Законом о буџету Републике Србије за 2021. годину („Службени гласник РС”, бр. 149/20 и 40/21) у члану 3. планирано је задужење код Европске инвестиционе банке за Пројекат подршке привреди у износу од ЕУР 200,000,000. Наведени Финансијски уговор је усвојен на седници Владе 3. јуна 2021. годинe, а Предлог закона о потврђивању Финансијског споразума је усвојен заједно са Предлогом закона о утврђивању финансијске подршке привредним субјектима за одржавање ликвидности и обртна средства у отежаним економским условима услед пандемије COVID-19 изазване вирусом SARS-CоV-2. Реализација пројекта подршке привреди у 2021. години ће зависити од обезбеђености средстава у буџету. У  2022. и 2023. години средства ће се обезбедити у складу са лимитима које Министарство финансија утврди Министарству привреде.

**VI. РАЗЛОЗИ ЗА СТУПАЊЕ ЗАКОНА НА СНАГУ НАРЕДНОГ ДАНА ОД ДАНА ОБЈАВЉИВАЊА**

Имајући у виду чињеницу да је након 10. децембра 2020. године постојала изузетна заинтересованост привредних субјеката за обезбеђење даље подршке за набавку обртних средстава и очување ликвидности, као и да је у процедури још 7.036 примљених, а нерешених захтева за кредит, а како би се што пре приступило доношењу одлука и по овим захтевима за обезбеђење кредитних средстава за ликвидност неопходно је да овај закон ступи на снагу наредног дана од дана објављивања.